**Cerbul cu amurg în frunte**

*Liliana Roibu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cerbul cu amurg în frunte

Prin vâjâit de codru care geme

Neliniștea, în cioburi de gânduri se frânge,

Răsuflă inima pământului sub talpa naturii

Ce-și strânge la piept toamna bătrână;

Pădurea își tremură frunza și plânge,

O jale adâncă inima cerului atinge,

Muge un cerb în poiana cu stele

Scuturându-și amurgul din frunte,

Un glas tânguios de bucium

Adună stoluri de nori, în pustiuri

Peste munții cu tâmple cărunte

Răsar țipete de păsări singuratice,

Pe o vale abruptă, o iubire fugară

Își fulgeră ecourile prin dimineți de aramă,

Se adâncește în sihăstria de cuvinte,

Își scurge izvorul, sub stânca de gheață,

Suspină, zâmbește, se pierde în geană de munte

Cu cerbul care adulmecă văzduhul fierbinte…

Căprioare se adapă din globul de lumină

În strânsoarea vântului cu azur în coamă.